Piastra da Indochina Francesa

A **piastra da Indochina Francesa** foi a unidade monetaria deste territorio de soberanía francesa no Sueste asiático desde 1885 ata 1952. Estaba dividida en 100 céntimos e cada un destes en 5 *sapèques*.

O termo "piastra", de orixe italiana, aplicábase inicialmente aos reais de oito españois do século XVI e, por extensión, tamén a outras moedas de prata de peso e tamaño similares de época máis recente.

## Historia 
Con anterioridade da chegada dos Franceses a Indochina na segunda metade do século XIX, na rexión que constituía o actual Vietnam circulaban moedas similares ás utilizaban nas provincias chinesas, coñecidas como *cash*. Pola súa banda, na zona das actuais Camboxa e Laos utilizábanse senllas variantes propias do baht tailandés, coñecido tamén en occidente como "tical siamés".

Francia comezou o seu imperio en Indochina en 1862 na rexión da Cochinchina e estendeuse axiña ata abranguer Camboxa, que fora un Estado vasalo de Siam. En 1875, os franceses introduciron en Camboxa o franco camboxano (malia seren cuñadas en Bélxica entre 1875 e 1885, todas as moedas do franco camboxano amosan a data de 1860). A metrópole estableceu tamén unha moeda subsidiaria en céntimos (*cents*) na Cochinchina cara ao final da década de 1870, aínda que esta moeda non era divisionaria do franco, senón do real de oito español e dos seus herdeiros (peso mexicano, peso filipino etc.), que se utilizaban adoito nas relacións comerciais en amplas zonas do Oriente, comunmente coñecidos como "piastra".

En 1884, o imperio francés en Indochina continuou expandíndose ata incorporar Annam e Tonkín. O ano seguinte, en 1885, os franceses introduciron unha nova moeda de comercio, a **piastra de comercio**, de prata, así como outras moedas fraccionarias e subsidiarias desta en todas as colonias de Indochina, co fin de aumentar a estabilidade monetaria. Esta piastra equivalía no momento da súa creación ao peso español e ao mexicano, e tiña un peso de 27,2 gramos e un contido de 24,49 gramos de prata pura.

Pola mesma razón, en 1897 tamén a moeda de cobre con valor dun céntimo baixou dos 10 gramos iniciais aos 7,5 gramos, mediante un leve descenso do seu tamaño e o engadido dunha perforación central.

A Indochina francesa foi un dos derradeiros lugares en abandonar o padrón prata. A súa piastra mantívoo inicialmente ata 1920, cando por mor do aumento do prezo da prata logo da primeira guerra mundial pasou a asociar o seu valor ao do franco francés, aínda que cunha taxa variable. No entanto, un ano despois retomouse o padrón prata e este mantívose ata 1930, cando a piastra se vinculou firmemente ao franco, cunha taxa de 1 piastra = 10 francos. Durante a invasión xaponesa da segunda guerra mundial, a piastra pasou a estar vinculada á moeda dese país, cunha taxa de 1 ien = 0,976 piastras, mais ao que acabou a contenda, en decembro de 1945 estableceuse unha nova taxa co franco francés, de 1 piastra = 17 francos. Este aumento (de 10 a 17 francos) deu lugar a enormes operacións financeiras de intercambio de piastras e francos, xa que o valor real das piastras se mantiña en torno aos 10 francos en Indochina; isto supuxo un importante atractivo para a delincuencia organizada e provocou o escándalo financeiro que se coñeceu como "Asunto das piastras" (*Affaire des piastres*).

En 1946 introduciuse o đồng en Vietnam do Norte, que substituíu a piastra á par nese territorio. En 1952 deuse a mesma situación co kip en Laos e en 1953 co riel en Camboxa e co đồng en Vietnam do Sur. Inicialmente, o papel moeda levaba unha dobre indicación do seu valor en piastras e nas moedas respectivas, aínda que as novas moedas xa levaron desde o principio as novas denominacións.

## Moedas 
### Antes da II guerra mundial 
### Durante a II guerra mundial 
### Derradeiras emisións 
## Billetes 
[ligazón=https://en.wikipedia.org/wiki/File:French_Indochina_100_Piastres_face.jpg|miniatura|275x275px|[Papel moeda|Billete de 100 **piastras** de 1925.]]
[ligazón=https://en.wikipedia.org/wiki/File:20_Piastres_1898_face.jpg|miniatura|275x275px|[Papel moeda|Billete de 1898 co valor de 20 **piastras** ou 20 dólares.]]
En 1892, o Banco de Indochina puxo en circulación billetes co valor facial dunha piastra e o ano seguinte completou a serie cos billetes de 5, 20 e 100 piastras. Entre 1920 e 1922, emitíronse tamén billetes de 10, 20 e 50 céntimos. En 1939 sumouse o valor máis alto, de 500 piastras. As emisións do Banco de Indochina continuaron con sucesivas series ata 1951, nas que se introduciron tamén billetes de 10 e de 50 piastras.

En 1939, o Goberno Xeral de Indochina (''Gouvernement General de l'Indochine*) emitiu billetes de 10, 20 e 50 céntimos, e nunha nova serie en 1942 sumouse a estes mesmos valores o billete de 5 céntimos.

Finalmente, en 1953 pasou a facerse cargo da emisión de papel moeda o *Institut d'Emission des Etats du Cambodge, du Laos et du Vietnam*. Ese mesmo ano emitiuse un billete dunha piastra a nome dos tres Estados; Camboxa, Laos e Vietnam. Ademais en cada un deles emitíronse, entre 1953 e 1954, senllas series de billetes coa súa denominación dobre, en piastras e na súa respectiva nova moeda: o riel de Camboxa, o kip de Laos e o đồng de Vietnam.

## Notas 
## Véxase tamén 
### Outros artigos 
* Indochina Francesa
* Dólar de comercio

### Bibliografía 
* Daniel, H. A. (1978). *The Catalog and Guidebook of Southeast Asian Coins and Currency. Volume I: France.* ISBN 0-931960-01-0
* Krause, C. L.; Mishler, C. (1991). *Standard Catalog of World Coins: 1801–1991*. 18ª ed. Krause Publications. ISBN 0873411501
* Krause, C. L.; Mishler, C. (2003). *Standard Catalog of World Coins: 1901–Present*. 31ª ed. Krause Publications. ISBN 0873495934
* Lecompte. J. (2000). *Monnaies et Jetons des Colonies Françaises*. ISBN 2-906602-16-7
* Pick, Albert (1996). *Standard Catalog of World Paper Money: General Issues to 1960*. 8ª ed. Krause Publications. ISBN 0-87341-469-1

### Ligazóns externas 
* Coins of French Indochina (*Art-hanoi.com'')